CELEX: 32020D0783
Language: fi
Date: 2020-06-12 00:00:00
Title: Komission täytäntöönpanopäätös (EU) 2020/783, annettu 12 päivänä kesäkuuta 2020, päätöksen 2012/757/EU muuttamisesta siltä osin kuin on kyse toimenpiteistä muun turvallisuuden kannalta kriittisiä tehtäviä hoitavan rautatiehenkilöstön kuin veturinkuljettajien määräaikaisten lääkärintarkastusten tiheyden mukauttamiseksi covid-19-pandemian vuoksi (ETA:n kannalta merkityksellinen teksti)

15.6.2020   
               
               
                  FI
               
               
                  Euroopan unionin virallinen lehti
               
               
                  L 188/16
               
            
         KOMISSION TÄYTÄNTÖÖNPANOPÄÄTÖS (EU) 2020/783,
         annettu 12 päivänä kesäkuuta 2020,
         päätöksen 2012/757/EU muuttamisesta siltä osin kuin on kyse toimenpiteistä muun turvallisuuden kannalta kriittisiä tehtäviä hoitavan rautatiehenkilöstön kuin veturinkuljettajien määräaikaisten lääkärintarkastusten tiheyden mukauttamiseksi covid-19-pandemian vuoksi
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon rautatiejärjestelmän yhteentoimivuudesta Euroopan unionissa 11 päivänä toukokuuta 2016 annetun Euroopan parlamentin ja neuvoston direktiivin (EU) 2016/797 (1) ja erityisesti sen 5 artiklan 11 kohdan,
         sekä katsoo seuraavaa:
         
                     (1)
                  
                  
                     Jäsenvaltiot ovat ilmoittaneet komissiolle vaikeuksista uusia tiettyjä muun turvallisuuden kannalta kriittisiä tehtäviä hoitavan henkilöstön kuin veturinkuljettajien turvallisuustodistuksia tai -lupia covid-19-pandemiasta johtuvien toimenpiteiden vuoksi.
                  
               
                     (2)
                  
                  
                     Kyseisten toimenpiteiden seurauksena komission päätöksen 2012/757/EU (2) liitteessä I olevassa 4.7.2.2.1 kohdassa vahvistettua muun turvallisuuden kannalta kriittisiä tehtäviä hoitavan henkilöstön kuin veturinkuljettajien määräaikaisten lääkärintarkastusten aikataulua ei ole voitu noudattaa. Palvelun jatkuvuuden varmistamiseksi kyseisten tarkastusten tekemiseen olisi myönnettävä kuuden kuukauden lisäaika. Tämä ei saisi vaikuttaa ylimääräisiin lääkärintarkastuksiin eikä tarkastusten tihentämiseen silloin, kun henkilöstön jäsenen terveydentila sitä edellyttää.
                  
               
                     (3)
                  
                  
                     Sen vuoksi päätöstä 2012/757/EU olisi muutettava.
                  
               
                     (4)
                  
                  
                     Turvallisuuden kannalta kriittisiä tehtäviä hoitava henkilöstö ei 1 päivästä maaliskuuta 2020 alkaen mahdollisesti ole pystynyt noudattamaan määräaikaisten lääkärintarkastusten aikataulua covid-19-pandemian vuoksi. Näin ollen olisi oikeudellisen epävarmuuden välttämiseksi sovellettava 1 päivästä maaliskuuta 2020 alkaen pidennettyä ajanjaksoa, jonka kuluessa määräaikaiset lääkärintarkastukset on tehtävä.
                  
               
                     (5)
                  
                  
                     Tässä päätöksessä säädetyt toimenpiteet ovat direktiivin (EU) 2016/797 51 artiklan 1 kohdassa tarkoitetun komitean lausunnon mukaiset.
                  
               
                     (6)
                  
                  
                     Tässä päätöksessä säädettyjen toimenpiteiden tehokkuuden varmistamiseksi tämän päätöksen olisi tultava voimaan sitä päivää seuraavana päivänä, jona se julkaistaan Euroopan unionin virallisessa lehdessä,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Lisätään päätöksen 2012/757/EU liitteessä I olevaan 4.7.2.2.1 kohtaan alakohta seuraavasti:
            
               ”Jos määräaikainen lääkärintarkastus olisi pitänyt tehdä 1 päivän maaliskuuta 2020 ja 31 päivän elokuuta 2020 välisenä aikana, ajanjaksoa, jonka kuluessa se on tehtävä, jatketaan kuudella kuukaudella, sanotun kuitenkaan rajoittamatta ylimääräisiä lääkärintarkastuksia ja/tai psykologisia arviointeja koskevan 4.7.2.2.3 kohdan soveltamista. Jatkamista ei sovelleta silloin, kun lääkäri on tihentänyt tarkastuksia, ellei jäsenvaltio toisin päätä. Rautatieyrityksellä ja rataverkon haltijalla on oltava käytössä menettelyt, joilla hallitaan riskiä siitä, että henkilöstö tulee töihin olematta työkykyinen.”
            
         
         
            2 artikla
            Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 12 päivänä kesäkuuta 2020.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 138, 26.5.2016, s. 44.
         
            (2)  Komission päätös 2012/757/EU, annettu 14 päivänä marraskuuta 2012, Euroopan unionin rautatiejärjestelmän osajärjestelmää ”käyttötoiminta ja liikenteen hallinta” koskevasta yhteentoimivuuden teknisestä eritelmästä ja päätöksen 2007/756/EY muuttamisesta (EUVL L 345, 15.12.2012, s. 1).